追和東坡喜雪用王覿韵
作者：王之道
朝代：宋

paragraphs: 長安一夜雪，酒價湧朝市。
何人獨耐寒，翛然立庭砌。
盈盈竹間梅，靚粧欲誰媚。
冰肌與玉骨，似不勝風袂。
豐年貴三白，麟鳳敢稱瑞。
要令輿論協，庶遂我心慰。
春回在朝夕，枯荄動和氣。
尤憐麥蓋錦，秀發功必倍。
憂葵亦何爲，度日同度歲。
不如擁百城，陶然六經醉。